CELEX: 32013R0956
Language: ro
Date: 2013-10-04 00:00:00
Title: Regulamentul de punere în aplicare (UE) nr. 956/2013 al Comisiei din 4 octombrie 2013 de modificare a Regulamentului de punere în aplicare (UE) nr. 543/2011 în ceea ce privește plata ajutorului pentru organizațiile de producători din sectorul fructelor și legumelor

5.10.2013   
            
            
               RO
            
            
               Jurnalul Oficial al Uniunii Europene
            
            
               L 263/9
            
         REGULAMENTUL DE PUNERE ÎN APLICARE (UE) NR. 956/2013 AL COMISIEI
   din 4 octombrie 2013
   de modificare a Regulamentului de punere în aplicare (UE) nr. 543/2011 în ceea ce privește plata ajutorului pentru organizațiile de producători din sectorul fructelor și legumelor
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (1), în special articolul 103 litera (h) coroborat cu articolul 4,
   întrucât:
   
               (1)
            
            
               Regulamentul (CE) nr. 1234/2007 și Regulamentul de punere în aplicare (UE) nr. 543/2011 (2) prevăd o asistență financiară din partea Uniunii pentru organizațiile de producători de fructe și legume.
            
         
               (2)
            
            
               Tribunalul prin hotărârea din 30 mai 2013 în cauzele conexate T-454/10 și T-482/11 (3), a anulat al doilea paragraf din articolul 52 alineatul (2a) din Regulamentul (CE) nr. 1580/2007 (4) și articolul echivalent 50 alineatul (3) din Regulamentul de punere în aplicare (UE) nr. 543/2011 în ceea ce privește calcularea valorii producției comercializate de fructe și legume destinate prelucrării. Tribunalul a anulat, de asemenea, articolul 60 alineatul (7) din Regulamentul de punere în aplicare (UE) nr. 543/2011 în ceea ce privește eligibilitatea acțiunilor din cadrul programelor operaționale, în ceea ce privește investițiile și acțiunile legate de transformarea fructelor și legumelor în fructe și legume prelucrate.
            
         
               (3)
            
            
               Hotărârea Tribunalului a menținut efectele dispoziției privind calcularea valorii producției comercializate în măsura în care numai plățile relevante au fost deja executate până la data pronunțării hotărârii. În consecință, statele membre pot să fi suspendat sau amânat anumite plăți, în așteptarea fie a adoptării unor noi norme, care să le înlocuiască pe cele anulate, sau a efectelor suspensive ale unui recurs.
            
         
               (4)
            
            
               Comisia a decis să introducă un recurs împotriva deciziei Tribunalului în cazurile menționate mai sus. Recursul a fost introdus pe lângă Curtea de Justiție a Uniunii Europene la 12 august 2013. În așteptarea deciziei Curții privind recursul, și cu excepția cazului în care Curtea prevede altfel, efectele hotărârii Tribunalului sunt suspendate.
            
         
               (5)
            
            
               Articolul 70 din Regulamentul de punere în aplicare (UE) nr. 543/2011 prevede că ajutorul acordat organizațiilor de producători trebuie să fie plătit până la data de 15 octombrie a anului care urmează anului de punere în aplicare a programului operațional. În cazul în care ajutorul este plătit după această dată, reducerile prevăzute la articolul 9 din Regulamentul (CE) nr. 883/2006 al Comisiei (5) ar trebui să se aplice.
            
         
               (6)
            
            
               Prin urmare, este oportun să se prelungească termenul pentru ca statele membre să plătească asistența financiară a Uniunii pentru programele operaționale în cauză în ceea ce privește anul 2012 de punere în aplicare, să se ia în considerare faptul că, până la lansarea recursului Comisiei, statele membre pot să fi suspendat prelucrarea cererilor de plată în cursul acestei perioade.
            
         
               (7)
            
            
               Prin urmare, este adecvat ca Regulamentul de punere în aplicare (UE) nr. 543/2011 să fie modificat în consecință.
            
         
               (8)
            
            
               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
            
         ADOPTĂ PREZENTUL REGULAMENT:
   Articolul 1
   La articolul 70 din Regulamentul de punere în aplicare (UE) nr. 543/2011 se adaugă următorul paragraf:
   
      „Cu toate acestea, ajutorul pentru programele puse în aplicare în anul 2012 în ceea ce privește fructele și legumele destinate prelucrării poate fi plătit cel târziu la 31 decembrie 2013.”
   
   Articolul 2
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 4 octombrie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 299, 16.11.2007, p. 1.
   
      (2)  Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește sectorul fructelor și legumelor și sectorul fructelor și legumelor prelucrate (JO L 157, 15.6.2011, p. 1).
   
      (3)  Associazione Nazionale degli Industriali delle Conserve Alimentari Vegetali (Anicav) (T-454/10) și Agrupación Española de Fabricantes de Conservas Vegetales (Agrucon) și alții (T-482/11)/Comisia (Nepublicată încă în Repertoriu).
   
      (4)  Regulamentul (CE) nr. 1580/2007 al Comisiei din 21 decembrie 2007 de stabilire a normelor de aplicare a Regulamentelor (CE) nr. 2200/96, (CE) nr. 2201/96 și (CE) nr. 1182/2007 ale Consiliului în sectorul fructelor și legumelor (JO L 350, 31.12.2007, p. 1).
   
      (5)  Regulamentul (CE) nr. 883/2006 al Comisiei din 21 iunie 2006 stabilind normele de aplicare a Regulamentului (CE) nr. 1290/2005 al Consiliului în ceea ce privește ținerea evidenței conturilor de către agențiile de plăți, declarațiile de venituri și cheltuieli și condițiile de rambursare a cheltuielilor din FEGA și FEADR (JO L 171, 23.6.2006, p. 1).